कई दिन से दफ्तर की तरफ जाते और दफ्तर से घर लौटते हुए एक रेडियो विज्ञापन ध्यान खींच रहा है। विज्ञापन में मोदी सरकार के चार साल की उपलब्धियों की बात की गयी है। आखिर में एक जिंगल बजता है – साफ नीयत, सही विकास। इस स्लोगन पर यकीन करने को जी चाहता है, लेकिन जब-जब नोएडा के सेक्टर 123 में नोएडा अथॉरिटी की नीति और नीयत की तस्वीरें आंखों के सामने आती हैं, तब-तब मोदी सरकार के इस विज्ञापन में बजने वाला जिंगल खटकने लगता है। अचानक जिंगल में बजने वाले सुर बेसुरे लगते हैं। संगीत कर्कश लगने लगता है। और लगता है, जैसे गायक भद्दी आवाज में गंदी नीयत और गलत विकास के नारे लगा रहा है।